महाराष्ट्र बीजेपी अध्यक्ष बोले- विपक्ष तो 'चोर' है, मुझे वोट दीजिये, मैं आपको पैसे दूंगा  
महाराष्ट्र बीजेपी अध्यक्ष का वीडियो हुआ वायरल 
कथित तौर पर विपक्ष को चोर कह रहे हैं
और मतदाताओं को पैसे का लालच दे रहे हैं
लोकसभा चुनाव की तारीखें जैसे-जैसे नजदीक आ रही हैं, राजनैतिक दल मतदाताओं को लुभाने में कोई कोर-कसर नहीं छोड़ रहे हैं. ताजा मामला महाराष्ट्र का है. महाराष्ट्र भाजपा के अध्यक्ष और जालना से सांसद रावसाहेब दानवे (Raosaheb Danve) का एक वीडियो सोशल मीडिया में वायरल हुआ है. इस वीडियो में वे कथित तौर पर लोगों से कह रहे हैं कि अगर वे दोबारा चुने गए तो लोगों को पैसे देंगे. यह वीडियो एक जनसभा का बताया जा रहा है. वायरल वीडियो में भाजपा सांसद रावसाहेब दानवे (Raosaheb Danve) कथित तौर पर कह रहे हैं कि प्रधानमंत्री नरेन्द्र मोदी और उनके खिलाफ ‘सभी चोर' एकजुट हो गए हैं. उन्हें एक क्लिप में कहते सुना जा रहा है,‘चुनावों में मेरा समर्थन करने के लिए मैं आपको पैसे दूंगा...मेरे विरोधियों के पास पैसे नहीं हैं...क्या आप मेरा समर्थन करेंगे?' यह वीडियो सोशल मीडिया पर दो मार्च को आया जिस दिन उनकी जनसभा हुई.